钦定古今图书集成/明伦汇编/氏族典/第082卷 > 吴宗尧
## 钦定古今图书集成/明伦汇编/氏族典/第082卷 > 吴宗尧

按《明外史吴宗尧传》：“宗尧，字仁叔，歙县人。万历二十
三年进士。授益都知县。性强项。中官陈增以开矿日
征千人凿山，多捶死。又诬富民盗矿，三日捕系五百
人。宗尧不忍，二十六年九月尽发增不法事，列状奏
闻。帝得疏，意动，持不下。会给事中包见捷极论增罪，
请撤还。同官郝敬复请治增罪，帝乃不悦，责宗尧狂”
逞要名。已而山东巡抚尹应元劾增背旨虐民二十
罪。帝遂发怒，削宗尧籍。敬复抗疏谏。帝益怒。增遂劾
宗尧阻挠矿务，逮下诏狱拷讯。系经年。礼部郎鲍应
鳌言于沈一贯。一贯揭入，即释为民。未几卒。天启时，
赠光禄少卿，赐录一子。